
בעזרת ה' יתברך




 
           יום שני, ט' כסלו תשע"ח

אבי הס פותח את שערי הלב:
אנעים זמירות 

התגובות החמות שקיבל הזמר והיוצר הישיבתי אבי הס לשיר 'השבת נועם הנשמות', עודדו אותו להמשיך להקליט שירים הפותחים את שערי הלב. כעת רואה אור סינגל חדש: 'אנעים זמירות'. המטרה: לעשות כבוד למלך הכבוד.

הזמר והיוצר הישיבתי אבי הס נחשף לפני מספר שנים לעולם הקומזיצים וגילה כי מוסיקה יכולה לשמש כאמצעי מופלא לעבודת ה'. לפני כחצי שנה שחרר אבי סנונית ראשונה מתוך אוסף לחניו, 'השבת נועם הנשמות'. השיר קיבל תהודה רבה, נכנס לרפרטואר של לא מעט בחורי ישיבות ולשולחן השבת של משפחות רבות בישראל. 

"תמיד רציתי להוציא את השירים, אבל חששתי מההצפה המוסיקלית שקיימת ברוך ה'" – משתף אבי. "אחרי התגובות החמות שקיבלתי על 'השבת', הבנתי שלכל אחד יש משהו לתת שאין לאף אחד אחר, מה שהעניק לי דחיפה משמעותית להתקדם לאלבום מלא". 

בימים אלה רואה אור שיר נוסף של אבי, מתוך שיר הכבוד ליום השבת – 'אנעים זמירות'. "השיר מבטא את המיית הלב שלי, לקחת את המוסיקה ככלי עזר בעבודת ה'. אנעים זמירות בכדי שיערב נא שיחי אליך, אם השיר יגיע ממקום של ערגה, יש סיכוי שימצא חן בעיני המקום. הלוואי שהשיר והאלבום כולו ירבו כבוד שמים" – אומר אבי בתפילה.

את עטיפת הסינגל מעטר ציור שצייר אבי בעצמו, מה שמהווה מבחינתו כלי נוסף לבטא את המיית הלב. "מה שחשוב בעיני, הוא להתחבר למילות השיר, זהו אתגר פנימי לבטא זאת גם על הקנבס". גם בשיר הנוכחי מנגן אבי בעצמו בגיטרה וחליל צד. על העיבוד וההפקה המוסיקלית של השיר הופקד המוסיקאי מנחם ספרא והוא הופק בסיוע הקרן לתמיכה באומנות ומוסיקה.

